**Informatīvais ziņojums par atļauju Veselības ministrijai uzņemties ilgtermiņa saistības un īstenot projektus Amerikas Savienoto Valstu Valdības finansētajā Civilās sadarbības programmā neatliekamās medicīniskās palīdzības infrastruktūras attīstības jomā**

**Ievads**

Informatīvais ziņojums “Par atļauju Veselības ministrijai uzņemties ilgtermiņa saistības un īstenot projektus Amerikas Savienoto Valstu Valdības finansētajā Civilās sadarbības programmā neatliekamās medicīniskās palīdzības infrastruktūras attīstības jomā” sagatavots, lai Ministru kabinets pieņemtu lēmumu atļaut Veselības ministrijai (Neatliekamās medicīniskās palīdzības dienestam) uzņemties ilgtermiņa saistības un īstenot apstiprinātus projektus Amerikas Savienoto Valstu Valdības finansētajā finanšu instrumentā Civilās sadarbības programmā*[[1]](#footnote-1)* (turpmāk – Programma) neatliekamās medicīniskās palīdzības infrastruktūras attīstības jomā.

Neatliekamās medicīniskās palīdzības dienests (turpmāk – NMPD) plāno pieteikt un īstenot projektus atbilstoši tā kompetencei un darbības jomām, nodrošinot Amerikas Savienoto Valstu (turpmāk – ASV) Valdības palīdzības (būvdarbi un ar to saistītie pakalpojumi) piesaisti.

**Pašreizējās situācijas raksturojums neatliekamās medicīniskās palīdzības infrastruktūras attīstības jomā**

Lai NMPD varētu kvalitatīvi un maksimāli efektīvi nodrošināt tam deleģētās funkcijas, NMPD ir izveidotas šādas struktūrvienības:

1.tabula

*NMPD struktūrvienību infrastruktūras raksturojums*

|  |  |
| --- | --- |
| **NMPD struktūrvienības** | **Infrastruktūrā veiktie ieguldījumi** |
| * Vadības centrs – 1 vienība * Operatīvais vadības centrs – 1 vienība * Specializētās medicīnas centrs – 1 vienība * Reģionālais centrs – 5 vienības | Infrastruktūra uzlabota un pielāgota NMPD funkciju veikšanai, piesaistot 2007.-2013.gada Eiropas Savienības fondu finanšu instrumentu investīcijas. |
| * Brigāžu atbalsta centrs (turpmāk – BAC) – 15 vienības * Neatliekamās medicīniskās palīdzības punkts – 102 vienības * Valsts materiālo rezervju noliktavas – 4 vienības * Rīgas reģionālā centra un Specializētās medicīnas centra autoparka remontzona – 1 vienība | Programmas ietvaros:   * NMPD Kurzemes reģionālā centra Kuldīga, biroja telpu rekonstrukcija un BAC telpu rekonstrukcija, ēkas siltināšana; * NMPD Rīgas reģionālā centra Duntes ielā 8 ielā, operatīvā medicīniskā transporta apkopes un mazgāšanas telpu izbūve; * NMPD Rīgas reģionālā centra BAC „Krasts”, telpu rekonstrukcija, jaunas auto mazgātuves un auto novietnes izbūve. |

NMPD funkciju veikšanai, infrastruktūra izvietota 131 lokalizācijas vietās visā Latvijas teritorijā.

Eiropas Savienības fondu finanšu plānošanas periodā 2007.-2013.gadam NMPD bija iespēja piesaistīt Eiropas reģionālā attīstības fonda finansējumu Vadības centra, Operatīvās vadības centra, Specializētās medicīnas centra un divu NMPD reģionālo centru (Latgales reģionālā centra un Vidzemes reģionālā centra) infrastruktūras pilnveidošanai, kas ietvēra rekonstrukcijas un celtniecības darbus.

Programmas atbalsta ietvaros ASV ir sniegušas finansiālu atbalstu trijos projektos NMPD struktūrvienību telpu atjaunošanai 2 009 679.29 ASV dolāru vērtībā (2.tabula). Tāpat 2016.gada maijā Programmas ietvaros ir saņemts dāvinājums – 132 sejas aizsargmaskas ar maināmiem filtriem NMPD brigāžu darbinieku drošības nodrošināšanai paaugstinātas bīstamības notikumos. NMPD, pateicoties sadarbībai ar ASV Bruņoto spēku Virspavēlniecību Eiropā, ir iegūtas jaunas telpas un uzlaboti darba apstākļi, izveidotas automazgātuves.

2.tabula

*NMPD īstenotie projekti Programmas ietvaros*

|  |  |  |  |  |
| --- | --- | --- | --- | --- |
| Nr.p.k. | Projekta nosaukums | Paveiktie darbi | Finansējums USD | Finansējums EUR*\** |
| 1 | NMPD Kurzemes reģionālā centra rekonstrukcija Kuldīgā, Aizputes ielā 22b | Biroja telpu un BAC telpu rekonstrukcija, ēkas siltumnoturības uzlabošanas pasākumi, dublējošās elektropadeves izveide. | 991 012.29 | 873 446.40 |
| 2 | BAC “Krasts” telpu rekonstrukcijai un operatīvā medicīniskā transportlīdzekļa novietnes ar automazgātuvi celtniecība Rīgā, Grebenščikova ielā 1 | Telpu rekonstrukcija, uzcelta jauna automazgātuve un auto novietne. | 782 836 | 689 966.51 |
| 3 | NMPD Rīgas reģionālā centra operatīvā medicīniskā transporta apkopes un mazgāšanas telpu izbūve Rīgā, Duntes ielā 8 | Uzcelta jauna automazgātuve un iegādāts aprīkojums. | 235 831 | 207 853.87 |
| **Kopā** | | | **2 009 679.29** | **1 771 266.78** |

\*Valūtas kurss 1 EUR = 1.1346 USD uz 12.12.2018.

Lai turpinātu pilnveidot NMPD infrastruktūru objektos, kur esošās būves nav atbilstošas visu funkciju veikšanai, kā lielākajā daļā BAC, vai objektos, kur infrastruktūra ir tehniski sliktā stāvoklī, NMPD ir ieinteresēts turpināt veiksmīgo sadarbību, izmantojot Programmas sniegtās iespējas un finansiālo atbalstu.

NMPD plāno pieteikt un īstenot projektus atbilstoši tās kompetencei un darbības jomām, nodrošinot ASV Valdības palīdzības (būvdarbi un ar to saistītie pakalpojumi) piesaisti, izmantojot Programmas iespējas, lai nodrošinātu NMPD infrastruktūras attīstību, veicot BAC ēku atjaunošanas darbus un nodrošinātu vienu no NMPD pamatfunkcijām neatliekamās medicīniskās palīdzības kvalitatīvu sniegšanu. Šobrīd jau ir noslēgts līgums par vēl vienu NMPD struktūrvienību telpu atjaunošanu Rīgā (BAC Imanta). Plānotie projekti atspoguļoti 3.tabulā.

3.tabula

*NMPD indikatīvie projektu pieteikumi Programmā*

|  |  |  |  |
| --- | --- | --- | --- |
| Nr. | Projekta ideja/virziens | Līguma plānotā summa, EUR*\** | Neattiecināmās izmaksas, EUR*[[2]](#footnote-2)\** |
| 1. | BAC Imanta operatīvo medicīnisko transportlīdzekļu stāvvietas, darba telpu un mācību zāles celtniecība un teritorijas labiekārtošana (2018.-2019.finanšu gadam). | 551 870 | 115 893 |
| 2. | Valsts materiālo rezervju Kandavas noliktavas rekonstrukcija (2020.-2023.finanšu gadam). | 382 115 | 80 244 |
| 3. | BAC Jēkabpils celtniecība (2020.-2023.finanšu gadam). | 300 000 | 63 000 |
| 4. | Latgales Reģionālā centra autonovietnes rekonstrukcija un administratīvo telpu būvniecība (2020.-2023.finanšu gadam). | 404 954 | 85 040 |
| **Kopā** | | **1 638 939** | **344 177** |

\*Valūtas kurss 1 EUR = 1.1346 USD uz 12.12.2018.

Šāda veida projektus Programmas ietvaros ASV īsteno arī citās valstīs, līdz ar to projektu pieteikumi tiek detalizēti izvērtēti un viens no pamatnosacījumiem projekta apstiprināšanā un finansējuma piešķiršanā ir pieprasītāja līdzdalība/līdzfinansējums projekta realizēšanā. Arī NMPD līdz šim ir piedalījies ar savu ieguldījumu katrā Programmas apstiprinātajā projektā (piemēram, publikācijas presē, būvuzraudzības ārpakalpojuma nodrošināšana, mēbeļu iegāde, svinīgo atklāšanas pasākumu organizēšana u.c.).

Sākot ar 2017.gadu iesniegtajiem projektiem tiek izvirzīta prasība nodrošināt finansējumu pievienotās vērtības nodokļa izdevumu segšanai uzskatot to par neattiecināmajām izmaksām[[3]](#footnote-3), līdz ar to, turpmāk īstenojot projektus būs nepieciešams piesaistīt līdzekļus neattiecināmo izmaksu segšanai.

Viena NMPD projekta finansējums no Programmas plānots, aptuveni 400 000 ASV dolāru. Programmas maksimālais projektam pieejamais finansējums ir 500 000 ASV dolāri (bez neattiecināmām izmaksām - pievienotās vērtības nodokļa).

Lai uzsāktu projektu īstenošanu, plānots starp Veselības ministriju, NMPD kā atbalsta saņēmēju, Valsts akciju sabiedrību “Valsts nekustamie īpašumi” un ASV Armijas Inženieru Korpusa Eiropas daļu (*United States Army Corps of Engeneers Europe District*) noslēgt vienošanos (*Memorandum of Understanding*) saskaņā ar kuru ASV Armijas Inženieru Korpusa Eiropas daļa nodrošinās finansējumu, izmantojot ASV Humanitārās palīdzības pieejamos līdzekļus (ņemot vērā līgumus regulējošos ASV likumus un noteikumus). ASV Armijas Inženieru Korpusa Eiropas daļa arī organizēs iepirkuma procedūru un nodrošinās projekta un specifikācijas izstrādi saskaņā ar NMPD iesniegtajā un apstiprinātajā projekta pieteikumā norādītajām nepieciešamajām vērtību iegādēm un/vai būvdarbu veikšanu no komersantiem, ar kuriem ASV Armijas Inženieru Korpusa Eiropas daļai ir noslēgti attiecīgie piegādes līgumi.

ASV Armijas Inženieru Korpusa Eiropas daļa veiks norēķinus par būvdarbu summu bez pievienotās vērtības nodokļa būvdarbu veicējam (3.tabulā, līguma plānotā summa, EUR) ar kuru noslēgs būvdarbu līgumu, savukārt NMPD apmaksās pievienotās vērtības nodokli saskaņā ar no būvdarbu veicēja saņemtajiem rēķiniem.

Programmas ieguldījumi rekonstruētos objektos parādīsies tās iestādes bilancē, kuras valdījumā ir īpašums, kas tiks noformēts kā dāvinājums un parādīsies attiecīgā bilances postenī.

**Priekšlikumi turpmākai rīcībai**

Saskaņā ar Likuma par budžetu un finanšu vadību 24.panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. Jauniem Eiropas Savienības politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši Ministru kabineta 2012.gada 31.jūlija noteikumu Nr.523 „Noteikumi par budžeta pieprasījumu izstrādāšanas un iesniegšanas pamatprincipiem” 34.punktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Saskaņā ar Likuma par budžetu un finanšu vadību 9.panta trīspadsmitās daļas 2.punktu finanšu ministram ir tiesības Ministru kabineta noteiktajā kārtībā veikt apropriāciju pārdales no atsevišķā budžeta programmā plānotās apropriācijas nesadalītajam finansējumam Eiropas Savienības politiku instrumentiem un pārējās ārvalstu finanšu palīdzības projektu un pasākumu īstenošanai, kas netiek plānota ministrijas vai citas centrālās valsts iestādes budžetā, uz ministrijām un citām centrālajām valsts iestādēm, kā arī apropriācijas no ministrijām un citām centrālajām valsts iestādēm Eiropas Savienības politiku instrumentu un citu ārvalstu finanšu palīdzības projektu un pasākumu īstenošanai uz atsevišķo budžeta programmu, kurā tiek plānotas apropriācijas nesadalītam finansējumam Eiropas Savienības politiku instrumentiem un pārējās ārvalstu finanšu palīdzības projektu un pasākumu īstenošanai. Savukārt, saskaņā ar saimnieciskā gada valsts budžeta likumā noteikto finanšu ministram ir tiesības pārdalīt attiecīgajai ministrijai vai citai centrālajai valsts iestādei budžeta resora “74. Gadskārtējā valsts budžeta izpildes procesā pārdalāmais finansējums” programmā 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” paredzēto apropriāciju Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu, Klimata pārmaiņu finanšu instrumenta un Emisijas kvotu izsolīšanas instrumenta projektu īstenošanai. Apropriācijas pārdales kārtība noteikta Ministru kabineta 2018.gada 17.jūlija noteikumos Nr.421 “Kārtība, kādā veic gadskārtējā valsts budžeta likumā noteiktās apropriācijas izmaiņas” (turpmāk – noteikumi Nr.421).

Ievērojot, ka informatīvajā ziņojumā norādīto projektu īstenošanas gaitā rodas izdevumi, kurus ASV Armijas Inženieru Korpusa Eiropas daļa nesedz, šo izdevumu segšanai Veselības ministrijai (NMPD) ir nepieciešams papildu finansējums (dotācija no vispārējiem ieņēmumiem), kas uzskatāms par finansējumu neattiecināmo izmaksu segšanai noteikumu Nr.421 izpratnē. Lai Veselības ministrija (NMPD) varētu īstenot pasākumus Programmā neatliekamās medicīniskās palīdzības infrastruktūras attīstības jomā, nepieciešams saņemt Ministru kabineta atļauju uzņemties jaunas valsts budžeta ilgtermiņa saistības atbilstoši normatīvo aktu budžeta un finanšu jomā prasībām, lai segtu nodokļu un citus maksājumus, ko nesedz palīdzības sniedzējs. Vienlaikus nepieciešams paredzēt finansēšanas avotu, lai segtu prognozētos izdevumus.

Veselības ministrijas ierobežoto finanšu līdzekļu dēļ nav iespējams nodrošināt neattiecināmās izmaksas (pievienotās vērtības nodoklis) no citiem līdzekļiem, jo pastāvīgi trūkst finansējums pamatfunkciju nodrošināšanai. Līdz ar to papildu finansējumu neattiecināmo izmaksu segšanai (pievienotās vērtības nodoklis), kas būs nepieciešams Programmas ietvaros īstenoto projektu īstenošanai nodrošināšanai, būs jāpārdala no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" uz Veselības ministrijas budžeta apakšprogrammu 73.07.00 “Amerikas Savienoto Valstu Valdības finanšu palīdzības līdzfinansēto projektu īstenošana veselības nozarē”. Veselības ministrija, pieprasot papildu finansējumu pārdalei no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”, iesniegs Finanšu ministrijā detalizētu pamatojumu papildu nepieciešamajam finansējumam.

Veselības ministrija, īstenojot Programmas projektus, nodrošinās plānoto investīciju demarkāciju ar Eiropas Savienības Kohēzijas politikas fondu 2014.–2020.gada plānošanas perioda darbības programmas ietvaros plānotajiem pasākumiem.

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretāra p.i. Daina Mūrmane-Umbraško

1. ASV Bruņoto spēku virspavēlniecībasAizsardzības sadarbības biroja Civilās sadarbības programma *(United States European Command (EUCOM) Office of Defense Cooperation’s* *Civic Engagement* *Program)* [↑](#footnote-ref-1)
2. Neattiecināmais PVN [↑](#footnote-ref-2)
3. ASV Bruņoto spēku virspavēlniecībasAizsardzības sadarbības biroja *((European Command Office of Defence Cooperation)* 2018.gada 1.augusta vēstule Nr.0800-03.2.3.5-L-ODC-18-01 [↑](#footnote-ref-3)